钦定古今图书集成/历象汇编/乾象典/第020卷 > 汉董仲舒春秋繁露 > 《五行之义》
## 钦定古今图书集成/历象汇编/乾象典/第020卷 > 汉董仲舒春秋繁露 > 《五行之义》

“天有五行，一曰木，二曰火，三曰土，四曰金，五曰水。木
五行之始也，水五行之终也，土五行之中也，此其天
次之序也。”木生火，火生土，土生金，金生水，水生木，此
其父子也。木居左，金居右，火居前，水居后，土居中央，
此其父子之序，相受而布，是故木受水而火受木，土
受火，金受土，水受金也。诸授之者，皆其父也，受之者，
皆其子也。常因其父以使其子，天之道也。是故木已
生而火养之，金已死而木藏之，火乐木而养以阳，水
克金而丧以阴，土之事天，竭其忠。故五行者，乃孝子
忠臣之行也。五行之为言也，犹五行欤？是故以得辞
也。圣人知之，故多其爱而少严，厚，养生而谨送终，就
天之制也。以子而迎成养，如火之乐木也，丧父如水
之克金也，事君若土之敬天也，可谓有行人矣。五行
之随，各如其序；五行之官，各致其能。是故木居东方
而主春气，火居南方而主夏气，金居西方而主秋气，
水居北方而主冬气，是故木主生而金主杀，火主暑
而水主寒，使人必以其序，官人必以其能，天之数也。
土居中央，为之天润，土者，天之股肱也。其德茂美，不
可名以一时之事。故五行而四时者，土兼之也。金木
水火虽各职不因，土方不立，若酸咸辛苦之不因，甘
肥不能成味也。甘者，五味之本也。土者，五行之主也。
五行之主，土气也。犹五味之有甘肥也，不得不成。是
故圣人之行，莫贵于忠，土德之谓也。人官之大者，不
名所职，相其是矣。《天官》之大者，“不名所生”，土是矣；